CELEX: 62010CN0047
Language: sk
Date: 2010-01-28 00:00:00
Title: Vec C-47/10 P: Odvolanie podané 28. januára 2010 (elektronickou poštou z  27. januára 2010 ): Rakúska republika proti rozsudku Súdu prvého stupňa (šiesta komora) z  18. novembra 2009 vo veci T-375/04, Scheucher-Fleisch GmbH a i./Komisia Európskych spoločenstiev

27.3.2010   
            
            
               SK
            
            
               Úradný vestník Európskej únie
            
            
               C 80/21
            
         Odvolanie podané 28. januára 2010 (elektronickou poštou z 27. januára 2010): Rakúska republika proti rozsudku Súdu prvého stupňa (šiesta komora) z 18. novembra 2009 vo veci T-375/04, Scheucher-Fleisch GmbH a i./Komisia Európskych spoločenstiev
   (Vec C-47/10 P)
   2010/C 80/36
   Jazyk konania: nemčina
   
      Účastníci konania
   
   
      Odvolateľka: Rakúska republika (v zastúpení: E. Riedl, splnomocnený zástupca, M. Núñez-Müller a J. Dammann, Rechtsanwälte)
   
      Ďalší účastníci konania: Scheucher-Fleisch GmbH, Tauernfleisch Vertriebs GmbH, Wech-Kärntner Truthahnverarbeitung GmbH, Wech-Geflügel GmbH, Johann Zsifkovics, Európska komisia
   
      Návrhy odvolateľky
   
   
               —
            
            
               zrušiť v celom rozsahu rozsudok Súdu prvého stupňa z 18. novembra 2009 vo veci T-375/04 (Scheucher a i./Komisia),
            
         
               —
            
            
               rozhodnúť vo veci s konečnou platnosťou a zamietnuť žalobu ako neprípustnú a každopádne ako nedôvodnú,
            
         
               —
            
            
               uložiť žalobcom náhradu trov odvolacieho konania ako aj náhradu trov prvostupňového konania vo veci T–375/04.
            
         
      Odvolacie dôvody a hlavné tvrdenia
   
   Odvolateľka uvádza, že napadnutý rozsudok porušuje článok 263 ods. 4 ZFEÚ. Súd nezohľadnil skutočnosť, že žalobkyne v pôvodnom konaní neboli napadnutým rozhodnutím Komisie dotknuté osobne ani priamo. Napadnuté rozhodnutie totiž podstatne nezasahuje do ich postavenia na trhu, navyše všeobecný odvetvový režim pomoci odvolateľky schválený Komisiou nevedie k prekážkam hospodárskej súťaže, pretože poskytovanie pomoci závisí vždy ešte od individuálneho rozhodnutia príslušných orgánov. Žalobkyniam v pôvodnom konaní chýba potrebný právny záujem na právnu ochranu, pretože ich sporné rozhodnutie Komisie osobne negatívne neovplyvňuje.
   Odvolateľka ďalej zastáva názor, že napadnutý rozsudok porušuje článok 108 ods. 2 ZFEÚ. Súd nesprávne vychádzal z toho, že Komisia počas predbežného skúmania narazila na vážne ťažkosti pri posudzovaní sporných opatrení, a mala preto povinnosť začať konanie vo veci formálneho zisťovania.
   Ďalej má odvolateľka názor, že napadnutý rozsudok porušuje aj pravidlá týkajúce sa dôkazného bremena. Súd uložil Komisii povinnosť začať formálne konanie vo veci formálneho zisťovania, hoci žalobkyne nepredložili príslušné dôkazy týkajúce sa ich údajného negatívneho ovplyvnenia.
   Podľa navrhovateľky napadnutý rozsudok porušuje tiež článok 81 rokovacieho poriadku, pretože uvádza odôvodnenie, ktoré si odporuje.
   Nakoniec odvolateľka uvádza, že napadnutý rozsudok porušuje aj článok 64 rokovacieho poriadku, pretože Súd prvého stupňa neprijal opatrenia na zabezpečenie priebehu konania na overenie okolností podstatných pre rozhodnutie.